**PODMIENKY ÚČASTI**

1. **Osobné postavenie**

Verejného obstarávania sa môže zúčastniť hospodársky subjekt, ktorý spĺňa taxatívne určené podmienky účasti týkajúce sa osobného postavenia podľa § 32 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (zákon). Záujemca preukáže splnenie podmienok účasti týkajúcich sa osobného postavenia podľa § 32 ods. 1 zákona, dokladmi podľa § 32 ods. 2, resp. podľa § 32 ods. 4 až 5 zákona.

Hospodársky subjekt môže predbežne nahradiť doklady na preukázanie splnenia podmienok účasti jednotným európskym dokumentom podľa § 39 ods. 1 zákona. Preukazovanie podmienok účasti je voči verejnému obstarávateľovi účinné aj spôsobom podľa § 152 ods. 4 zákona.

Záujemca zapísaný v zozname hospodárskych subjektov podľa zákona nie je povinný v procese verejného obstarávania predkladať doklady podľa § 32 ods. 2 zákona.

Verejný obstarávateľ uzná rovnocenný zápis, ako je zápis do zoznamu hospodárskych subjektov podľa zákona alebo potvrdenie o zápise vydané príslušným orgánom iného členského štátu, ktorým záujemca preukazuje splnenie podmienok účasti vo verejnom obstarávaní. Verejný obstarávateľ príjme aj iný rovnocenný doklad predložený záujemcom.

V prípade záujemcu, ktorého tvorí skupina dodávateľov zúčastnená vo verejnom obstarávaní, sa požaduje preukázanie splnenia podmienok účasti týkajúcich sa osobného postavenia za každého člena skupiny osobitne. Splnenie podmienky účasti podľa § 32 ods. 1 písm. e) zákona preukazuje člen skupiny len vo vzťahu k tej časti predmetu zákazky, ktorú má zabezpečiť.

Verejný obstarávateľ nie je orgánom verejnej moci. Záujemca so sídlom alebo miestom podnikania na území Slovenskej republiky, ktorý nie je zapísaný v zozname hospodárskych subjektov, nie je povinný verejnému obstarávateľovi predkladať doklady podľa:

* § 32 ods. 2 písm. e) zákona,
* § 32 ods. 2 písm. f) zákona.
1. **Ekonomické a finančné postavenie**

Záujemca musí preukázať finančné a ekonomické postavenie, ktorým preukazuje splnenie podmienok účasti podľa § 33 ods. 1 písm. d) zákona.

V prípade, že žiadosť o účasť bude predložená skupinou dodávateľov podľa § 37 zákona, predloží skupina požadované doklady na preukázanie ekonomického a finančného postavenia spoločne za celú skupinu dodávateľov.

Záujemca môže na preukázanie finančného a ekonomického postavenia využiť finančné zdroje inej osoby, bez ohľadu na ich právny vzťah. V takomto prípade musí záujemca verejnému obstarávateľovi preukázať, že pri plnení zmluvy bude skutočne používať zdroje osoby, ktorej postavenie využíva na preukázanie finančného a ekonomického postavenia. Skutočnosť podľa druhej vety preukazuje záujemca písomnou zmluvou uzavretou s osobou, ktorej zdrojmi mieni preukázať svoje finančné a ekonomické postavenie. Z písomnej zmluvy musí vyplývať záväzok osoby, že poskytne plnenie počas celého trvania zmluvného vzťahu. Osoba, ktorej zdroje majú byť použité na preukázanie finančného a ekonomického postavenia, musí preukázať splnenie podmienok účasti týkajúce sa osobného postavenia okrem § 32 ods. 1 písm. e) zákona a nesmú u nej existovať dôvody na vylúčenie podľa § 40 ods. 6 písm. a) až h) a ods. 7 zákona.

Pri prepočte inej meny na menu euro sa použije kurz Európskej centrálnej banky platný v deň odoslania oznámenia o vyhlásení verejného obstarávania na zverejnenie v Úradnom vestníku EÚ.

Minimálna požadovaná úroveň štandardov

§ 33 ods. 1 písm. d) zákona:

Verejný obstarávateľ požaduje predloženie prehľadu o celkovom obrate, za posledné 3 hospodárske roky, resp. za roky, za ktoré sú dostupné v závislosti od vzniku alebo začatia prevádzkovania činnosti (ďalej len posledné 3 hospodárske roky), v minimálnej súhrnnej výške 10 000 000 EUR za všetky požadované hospodárske roky.

Prehľad o celkovom obrate záujemca podloží výkazmi ziskov a strát alebo výkazmi o príjmoch a výdavkoch za posledné tri hospodárske roky, resp. roky, za ktoré sú dostupné v závislosti od vzniku alebo začatia prevádzkovania činnosti.

V prípade ak sa účtovné závierky záujemcu nachádzajú vo verejnej časti registra účtovných závierok, ktorý je zverejnený na stránke [www.registeruz.sk](http://www.registeruz.sk), záujemca je oprávnený predložiť doklad, v ktorom bude uvedený odkaz na takto zverejnené účtovné závierky záujemcu.

V prípade zistenia rozdielov v obsahu dokladov predložených v pôvodnom jazyku a preložených dokladov v slovenskom jazyku, je rozhodujúci úradný preklad v slovenskom jazyku.

**3. Technická a odborná spôsobilosť**

Záujemca musí spĺňať nasledujúce podmienky účasti týkajúce sa technickej alebo odbornej spôsobilosti:

3.1 podľa § 34 ods. 1 písm. a) zákona

3.2 podľa § 34 ods. 1 písm. g) zákona

3.3 podľa § 35 zákona v spojení s § 34 ods. 1 písm. d) zákona

V prípade, že žiadosť o účasť bude predložená skupinou dodávateľov podľa § 37 zákona, predloží skupina požadované doklady na preukázanie technickej alebo odbornej spôsobilosti spoločne za celú skupinu dodávateľov.

Záujemca môže na preukázanie technickej spôsobilosti alebo odbornej spôsobilosti využiť technické a odborné kapacity inej osoby, bez ohľadu na ich právny vzťah. V takomto prípade musí záujemca verejnému obstarávateľovi preukázať, že pri plnení zmluvy bude skutočne používať kapacity osoby, ktorej spôsobilosť využíva na preukázanie technickej spôsobilosti alebo odbornej spôsobilosti. Skutočnosť podľa druhej vety preukazuje záujemca písomnou zmluvou uzavretou s osobou, ktorej technickými a odbornými kapacitami mieni preukázať svoju technickú spôsobilosť alebo odbornú spôsobilosť. Z písomnej zmluvy musí vyplývať záväzok osoby, že poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej spôsobilosti alebo odbornej spôsobilosti, musí preukázať splnenie podmienok účasti týkajúcich sa osobného postavenia a nesmú u nej existovať dôvody na vylúčenie podľa § 40 ods. 6 písm. a) až h) a ods. 7 zákona; oprávnenie dodávať tovar, uskutočňovať stavebné práce, alebo poskytovať službu preukazuje vo vzťahu k tej časti predmetu zákazky, na ktorú boli kapacity záujemcovi poskytnuté. Ak ide o požiadavku súvisiacu so vzdelaním, odbornou kvalifikáciou alebo relevantnými odbornými skúsenosťami najmä podľa § 34 ods. 1 písm. g) zákona, záujemca môže využiť kapacity inej osoby len vtedy, ak táto bude reálne vykonávať služby, na ktoré sa kapacity vyžadujú.

**Minimálna požadovaná úroveň štandardov**:

3.1. § 34 ods. 1 písm. a) zákona – verejný obstarávateľ požaduje predložiť zoznam poskytnutých služieb za predchádzajúcich sedem rokov od vyhlásenia verejného obstarávania s uvedením cien, lehôt dodania a odberateľov; dokladom je referencia, ak odberateľom bol verejný obstarávateľ alebo obstarávateľ podľa zákona.

Za vyhlásenie verejného obstarávania sa považuje zverejnenie oznámenia o vyhlásení verejného obstarávania v Úradnom vestníku Európskej únie alebo vo Vestníku verejného obstarávania, podľa toho, ktorá skutočnosť nastane skôr.

Na vyčíslenie uvedených cien poskytnutých služieb sa pri prepočte inej meny na menu EUR použije kurz Európskej centrálnej banky platný v deň odoslania oznámenia o vyhlásení verejného obstarávania na predmetné verejné obstarávanie na zverejnenie v Úradnom vestníku EÚ.

Verejný obstarávateľ požaduje, aby záujemca zoznamom poskytnutých služieb preukázal realizáciu zákaziek/projektov rovnakého alebo obdobného charakteru ako je predmet zákazky (služby informačných technológií) v kumulatívnej hodnote min. 9 000 000 EUR bez DPH, pričom záujemca týmto zoznamom zároveň preukáže splnenie nasledujúcich podmienok:

1. realizácia zákaziek/projektov, predmetom ktorých bolo poskytovanie služieb spojených s prípravou a migráciou údajov z informačného systému na lokálnej pracovnej stanici do iného centralizovaného systému bežiaceho v cloude v kumulatívnej hodnote minimálne 100 000 EUR bez DPH, pričom minimálne jeden z týchto projektov bol realizovaný pre aspoň 100 subjektov;
2. realizácia zákaziek/projektov, predmetom ktorých bolo poskytovanie služieb spojených s inštaláciou koncových zariadení, vrátane migrácie softvérového vybavenia z pôvodných zariadení na nové zariadenia, v kumulatívnej hodnote minimálne 1 000 000 EUR bez DPH, pričom minimálne jeden z týchto projektov bol realizovaný pre aspoň 100 subjektov.

Záujemca je oprávnený (nie však povinný) preukázať splnenie vyššie uvedených čiastkových podmienok účasti aj prostredníctvom jednej zákazky/projektu.

V prípade, ak záujemca preukazuje splnenie podmienky účasti podľa § 34 ods. 1 písm. a) zákona zmluvou, ktorá svojím trvaním presahuje rozhodné obdobie siedmich rokov od vyhlásenia verejného obstarávania, verejný obstarávateľ odporúča, aby záujemca v zozname poskytnutých služieb uviedol osobitne plnenie ako aj jeho hodnotu, ktoré bolo dodané v rozhodnom období. V prípade, ak poskytovanie služieb realizoval záujemca ako člen skupiny dodávateľov alebo ako subdodávateľ, verejný obstarávateľ odporúča, aby záujemca v zozname poskytnutých služieb osobitne uviedol plnenia ako aj ich hodnotu, ktoré boli realizované priamo záujemcom.

3.2 § 34 ods. 1 písm. g) zákona

Verejný obstarávateľ požaduje predložiť údaje o vzdelaní a odbornej praxi alebo o odbornej kvalifikácií osôb určených na plnenie zmluvy alebo riadiacich zamestnancov (kľúčoví experti):

Z záujemcom predložených dokladov musia byť minimálne zrejmé:

- údaje o odbornej praxi kľúčového experta, čo záujemca u tohto kľúčového experta preukáže predložením profesijného životopisu, alebo ekvivalentného dokladu.

Z každého predloženého profesijného životopisu príslušného kľúčového experta alebo ekvivalentného dokladu musia vyplývať nasledovné údaje/skutočnosti:

- meno a priezvisko príslušného kľúčového experta,

- história zamestnania/odbornej praxe príslušného kľúčového experta vo vzťahu k predmetu zákazky (zamestnávateľ/odberateľ, trvanie pracovného pomeru/trvanie odbornej praxe/ rok a mesiac od – do, pozícia, ktorú príslušný kľúčový expert zastával),

- praktické skúsenosti príslušného kľúčového experta: názov referencie/projektu, odberateľ/zamestnávateľ, popis projektu/predmetu plnenia, pozícia na projekte/predmete plnenia, obdobie rok a mesiac od – do; verejný obstarávateľ odporúča, aby záujemca uviedol aj meno a priezvisko aspoň jednej kontaktnej osoby a číslo telefónu a e-mailový kontakt odberateľa, kde si bude môcť verejný obstarávateľ overiť informácie,

- dátum a podpis príslušného kľúčového experta.

Záujemca vyššie uvedeným spôsobom preukáže splnenie nasledovných minimálnych požiadaviek na kľúčových expertov:

3.2.1 Kľúčový expert č. 1 Projektový manažér

a) minimálne 5-ročná odborná prax v oblasti projektového riadenia informačných technológií; túto podmienku účasti záujemca u kľúčového experta preukáže vyššie uvedeným profesijným životopisom alebo ekvivalentným dokladom,

b) minimálne 3 profesionálne praktické skúsenosti s riadením projektov v oblasti informačných technológií; túto podmienku účasti záujemca u kľúčového experta preukáže vyššie uvedeným profesijným životopisom alebo ekvivalentným dokladom;

c) platný certifikát PRINCE 2 Practitioner na odbornú spôsobilosť pre riadenie projektov alebo ekvivalent (napr. IPMA, PMP) daného certifikátu od inej akreditovanej autority; túto podmienku účasti záujemca u kľúčového experta preukáže prostredníctvom kópie platného certifikátu.

3.2.2 Kľúčový expert č. 2 Špecialista pre oblasť analýzy informačných systémov (Analytik)

a) minimálne 5-ročná odborná prax v oblasti analýzy informačných systémov; túto podmienku účasti záujemca u kľúčového experta preukáže vyššie uvedeným profesijným životopisom alebo ekvivalentným dokladom;

b) minimálne 3 profesionálne praktické skúsenosti v oblasti analýzy informačných systémov; túto podmienku účasti záujemca u kľúčového experta preukáže vyššie uvedeným profesijným životopisom alebo ekvivalentným dokladom.

3.2.3 Kľúčový expert č. 3 Špecialista pre oblasť agendy daní a poplatkov miestnej územnej samosprávy (MÚS)

a) minimálne 3-ročná odborná prax v oblasti spracovania agendy daní a poplatkov MÚS alebo okruhu subjektov ekvivalentnom MÚS; túto podmienku účasti záujemca u kľúčového experta preukáže vyššie uvedeným profesijným životopisom alebo ekvivalentným dokladom;

b) minimálne 1 profesionálna praktická skúsenosť v oblasti spracovania agendy daní a poplatkov MÚS alebo okruhu subjektov ekvivalentnom MÚS; túto podmienku účasti záujemca u kľúčového experta preukáže vyššie uvedeným profesijným životopisom alebo ekvivalentným dokladom.

3.2.4 Kľúčový expert č. 4 Špecialista pre oblasť migrácie údajov

a) minimálne 3-ročná odborná prax v oblasti informačných technológií; túto podmienku účasti záujemca u kľúčového experta preukáže vyššie uvedeným profesijným životopisom alebo ekvivalentným dokladom;

b) minimálne 1 profesionálna praktická skúsenosť pri realizácii migrácie údajov medzi minimálne 2 rôznymi informačnými systémami; túto podmienku účasti záujemca u kľúčového experta preukáže vyššie uvedeným profesijným životopisom alebo ekvivalentným dokladom.

3.3 § 35 zákona vo väzbe na § 34 ods. 1 písm. d) zákona

Verejný obstarávateľ požaduje predložiť certifikát systému manažérstva kvality podľa normy ISO 9001 v oblasti informačno-komunikačných technológií. Verejný obstarávateľ uzná ako rovnocenný certifikát systému manažérstva kvality vydaný príslušným orgánom členského štátu. Ak záujemca objektívne nemal možnosť získať príslušný certifikát v určených lehotách, verejný obstarávateľ musí prijať aj iné dôkazy o rovnocenných opatreniach na zabezpečenie systému manažérstva kvality predložené záujemcom, ktorými preukáže, že ním navrhované opatrenia na zabezpečenie systému manažérstva kvality sú v súlade s požadovanými slovenskými technickými normami na systém manažérstva kvality.

**JEDNOTNÝ EURÓPSKY DOKUMENT**

Splnenie podmienok účasti môže záujemca alternatívne preukázať aj spôsobom podľa § 39 zákona, t.j. záujemca môže predbežne nahradiť doklady na preukázanie splnenia podmienok účasti určené verejným obstarávateľom v tomto verejnom obstarávaní jednotným európskym dokumentom (JED).

Vo formulári JED záujemca vyplní nasledovné časti:

1. časť II – A, B a C,
2. časť III – A, B, C a D
3. časť IV – A, B, C a D
4. časť VI.

Záujemca uvedie v JED všetky relevantné informácie požadované verejným obstarávateľom, uvedené v tejto časti oznámenia o vyhlásení verejného obstarávania, ktoré vyplní podľa pokynov verejného obstarávateľa, ako aj pokynov Úradu pre verejné obstarávanie uvedených v manuáli na stránke Úradu pre verejné obstarávanie - <https://www.uvo.gov.sk/zaujemcauchadzac/jednotny-europsky-dokument-604.html>, okrem časti I. označenej ako „Informácie týkajúce sa postupu verejného obstarávania a verejného obstarávateľa“ (pokiaľ záujemca použije JED zverejnený v profile verejného obstarávateľa, resp. na Elektronickej tabuli predmetnej zákazky).

Ak sú požadované doklady na preukázanie splnenia podmienok účasti priamo a bezplatne prístupné v elektronických databázach, záujemca v príslušnej časti JED-u uvedie aj informácie potrebné na prístup do týchto elektronických databáz, najmä internetovú adresu príslušnej elektronickej databázy, akékoľvek identifikačné údaje a súhlasy potrebné na prístup do príslušnej databázy.

Verejný obstarávateľ nevyžaduje, aby záujemca v prípade subdodávateľov, ktorých kapacity nevyužíva na preukázanie splnenia podmienok účasti v častiach II a III formuláru JED, uviedol informácie o takýchto subdodávateľoch a tiež nevyžaduje, aby záujemca za takýchto subdodávateľov, ktorých kapacity záujemca nevyužíva na preukázanie splnenia podmienok účasti, predkladal JED za každého takéhoto subdodávateľa.

Záujemca, ktorý sa verejného obstarávania zúčastňuje samostatne a ktorý nevyužíva zdroje a/alebo kapacity iných osôb na preukázanie splnenia podmienok účasti, vyplní, podpíše a predloží jeden JED.

Záujemca, ktorý sa verejného obstarávania zúčastňuje samostatne, ale využíva zdroje a/alebo kapacity iných osôb na preukázanie splnenia podmienok účasti, vyplní, podpíše a predloží JED za seba spolu s vyplneným/vyplnenými, podpísaným/podpísanými samostatným/samostatnými JED, ktorý/ktoré obsahujú príslušné informácie a podpis každej z osôb, ktorých zdroje a/alebo kapacity využíva záujemca na preukázanie splnenia podmienok účasti v tomto verejnom obstarávaní.

V prípade, ak záujemcu tvorí skupina dodávateľov zúčastnená vo verejnom obstarávaní, záujemca vyplní a predloží JED s požadovanými informáciami za každého člena skupiny dodávateľov spolu s ich podpismi.

Podľa § 39 ods. 6 zákona, ak záujemca použije JED, verejný obstarávateľ môže na zabezpečenie riadneho priebehu verejného obstarávania kedykoľvek v jeho priebehu písomne požiadať záujemcu o predloženie dokladu alebo dokladov nahradených JED. Záujemca doručí doklady verejnému obstarávateľovi do piatich pracovných dní odo dňa doručenia žiadosti, ak verejný obstarávateľ neurčil v žiadosti dlhšiu lehotu.